Елисавета Багряна
Нощи

chitanka.info

Като в заключени градини

недосегаеми овощия —

тежат, искрят през тези нощи

звездите в небесата сини.

Недвижни, сякаш заковани,

стоят рибарските гемии.

Морето с тиха ласка мие

несебърските тъмни рани.

И някаква въздишка блика

и лъха рухналите къщи.

И древността те в миг обгръща.

незнайна, тайнствена, велика.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.